初冬同晤賢二師登映發亭望會稽
作者：楊蟠
朝代：宋

paragraphs: 我有二林侶，相邀步寒日。
超然人外遊，下見衆山出。
木葉落已靜，乾坤欠蕭瑟。
浮雲當空翻，慘慘百鳥沒。
欲辨越中岸，青烟易爲失。
山川何寂寥，宮闕猶彷彿。
誰是古來者，念之難再述。
功名隨塵埃，豈復有其骨。
今我二三子，永爲傲時物。
篇章逢太平，窈窕坐天末。
生理本無固，願言從此畢。
登臨望前人，世事安敢忽。